Talle reageer op soekende student se vraeFoto: pixabay.com Die antwoorde stroom omtrent in na aanleiding van A de Jonge se brief – ŉ student wat belangrike vrae oor die lewe vra. Lees gerus haar brief hier. Beste A de Jonge Ek is van die ouer geslag, so dalk sal my aantekeninge in verband met die lewe en lewensgeluk jou nie aanstaan nie. Ek kan nogtans net vertel hoe ek die lewe ervaar het en hoe ek ook deur die jare sekere ambisies bevredig het, maar dit was belangrik dat ek dit nie gedoen het om ander mense tevrede te maak of in hul oë status te bereik nie. En ek kan jou verseker dat ek tevrede anderkant uitgekom het, terwyl dit vir my lyk of jy verwag om ontevrede en onvervuld anderkant te land. Laat my begin by jou vakkeuses en jou loopbaankeuse. Soek leiding en raad, en besluit dan self, moenie iets doen omdat ander mense dink jy moet dit of dat doen nie. Kies die vakke om by jou gekose loobaan van die toekoms te pas, en jy sal sien as jy hierdie twee eers bymekaargebring het, sal jy uiteindelik in jou loopbaan ook gelukkig wees. Ek het 40 jaar in my beroep, die joernalistiek, gestaan nadat ek, die telg van brandarm naoorlogse ouers, met bloedmin geld deur die universiteit moes beur. Daar wás eenvoudig nie geld vir jolyt en daardie ekstra plesiertjies waarvan jy praat nie. Ek wou bo uitkom, en ek hét bo uitgekom, want ek wou eendag gelukkig wees in my werk. Ek wou nie net werk om aan die lewe te bly nie. My loopbaan was 40 jaar van harde werk, op vakansiedae, op Sondae, dikwels snags, maar die hele 40 jaar was my beroep my stokperdjie. Dit was vir my heerlik en vervullend om dit te doen. Ek was gelukkig daar, want dis waar ek wóú wees, terwyl van my familie vroeër gedink het ek behoort eintlik ’n Spoorwegwerker te word, want dit bied darem ’n goeie en gereelde inkomste wat nie maklik sal doodloop nie. Probeer dus anderkant jou vakkeuse jou beroep raaksien, die beroep waarin jy gelukkig sal wees, en mik dan soontoe, dan sál jy uiteindelik gelukkig wees. Toe het die lewensmaat-soekery gekom – ek is so half uit die ouerhuis gedwing omdat my ma kanker gekry het en elders moes gaan woon om versorg te kan word. Maar kies versigtig en moenie mislei word nie, en veral, moenie verlei word nie. Wees jouself, hou by jou beginsels, moenie verander omdat iemand anders jou anders wil hê of om iemand anders tevrede te stel nie. Wees jouself en jou lewensmaat sal dit waardeer en jou ook so behandel. Mits jy natuurlik dieselfde beginsel ook teenoor hom toepas. Maar hierdie wedersydse saamgroeiery sal net moontlik wees as daar sterk beginsels in jul lewe is, ’n sterk geloof in die hemelse Vader en sy leiding, en julle altyd saam na sy leiding soek. Wanneer hierdie band gesmee is en daar gedink word aan ’n huis en ’n gesin, sal dit weer ’n kwessie wees van saamgroei en saamsmelt, want ouers en kinders kan ook nie apart groei en ontwikkel en dan verwag om gelukkig te wees nie. Die ouers ontwikkel as ouers, en die kinders ontwikkel as hul kroos, maar almal doen dit sáám en uiteindelik sal julle sáám gelukkig wees. Moenie jou in jou jong dae steur aan boksies waarin jy regmerkies moet maak omdat iemand anders dit van jou verwag nie. Die lewe bestaan nie uit regmerkies nie, die lewe bestaan uit gelukmerkies. En hulle moet almal jou eie wees. Aanvaar dat daar nie elke dag net gelukmerkies sal wees nie, want dis nou maar soos die lewe is. Hy stel ook sy eise, partykeer onaangename eise. Maar selfs daardie dae sal help om jou lewensgeluk wat baie groter en sterker en standhoudender sal wees as daardie eise nog verder te veranker. En later in jou lewe sal jy die stadium bereik wanneer jy en jou geluk juis die bron sal wees waaruit ander weer húl geluk sal put, want hulle sal teer op wat hulle by jou beleef het, by jou gesien het, en hulle sal óók gelukkig wees as hulle die leiding volg wat jy vir hulle deur jou met geluk vervulde lewe uitgestippel het. Hoeveel geluk jy in jou lewe beleef en opgaar, hang alles van jouself af, nie van die boksies waarin jy regmerkies maak omdat ander mense dit van jou verwag nie. Ek wens jou alles van die beste toe vorentoe. Mag jou keuses reg wees en jou visier ingestel wees op daardie geluk. En mag jy uiteindelik ’n kol skiet! Groete Ludwig Visser Lees gerus nog briewe wat lesers aan A de Jonge geskryf het hier.